text: Mand fængslet efter knivstikkeri og gidseltagning
  10 september 2015 kl. 13.41
  En mand er blevet anbragt på psykiatrisk afdeling efter onsdagens gidseltagning og knivstikkeri i Ansager.
  Retten i Esbjerg har valgt at anbringe den 34-årige formodede gerningsmand på psykiatrisk afdeling i Middelfart i stedet for i et almindeligt arresthus. Det oplyser Syd- og Sønderjyllands Politi.
  Den 34-årige er sigtet for at have forsøgt at dræbe en anden mand med talrige knivstik på en institution i Ansager. Dommeren vurderer dog, at der foreløbig blot er en begrundet mistanke om særlig farlig vold.
  Ud over knivstikkeriet er manden også sigtet for at have holdt en kvindelig ansat fanget i næsten to timer sidst på eftermiddagen onsdag. Gidseltagningen sluttede, da det lykkedes en forhandler fra politiet at få manden til at overgive sig uden dramatik og uden at det kvindelige gidsel kom til skade.
  Den 34-årige er indtil videre varetægtsfængslet i fire uger.
  